‘บิ๊กตู่’ เลือกตั้ง “ผู้ว่าฯกทม.-ส.ก.” หน่วย​ 13 พญาไท- ชวนปชช. ออกมาใช้สิทธิ
'บิ๊กตู่' เลือกตั้ง “ผู้ว่าฯกทม.-ส.ก.” เขตพญาไท ชวนปชช. ออกมาใช้สิทธิ ฟาก “บิ๊กป้อม” ใช้สิทธิ 8 โมงเช้า หน่วยเลือกตั้งที่ 11 วังทองหลาง ด้าน “หญิงหน่อย” มาใช้สิทธิ์ย้ำ “พรรคไทยสร้างไทย” ทำงานได้กับทุกฝ่าย
'บิ๊กตู่' เลือกตั้ง “ผู้ว่าฯกทม.-ส.ก.” เขตพญาไท ชวนปชช. ออกมาใช้สิทธิ ฟาก “บิ๊กป้อม” ใช้สิทธิ 8 โมงเช้า หน่วยเลือกตั้งที่ 11 วังทองหลาง ด้าน “หญิงหน่อย” มาใช้สิทธิ์ย้ำ “พรรคไทยสร้างไทย” ทำงานได้กับทุกฝ่าย
22 พ.ค. 2565

ผู้สื่อข่าวรายงานว่า บรรยากาศการเลือกตั้งผู้ว่าราชการกรุงเทพมหานคร  และ สมาชิกสภากรุงเทพมหานคร (สก.) วันนี้ (22 พ.ค.65) หลายหน่วยเลือกตั้งในพื้นที่กรุงเทพมหานคร (กทม.) เป็นไปอย่างคึกคัก มีประชาชนทยอยเดินทางมารอใช้สิทธิ์เลือกตั้ง นับตั้งแต่ก่อนเวลาเปิดหีบ 08.00 น.
โดยมีเจ้าหน้าที่ตำรวจในพื้นที่ประจำการ เพื่อดูแลรักษาความสงบเรียบร้อยประจำหน่วย  ส่วนการดูแลมาตรการด้านสาธารณสุขเพื่อป้องกัน โควิด-19 เจ้าหน้าที่ในแต่ละหน่วยเลือกตั้ง ได้มีการเตรียมเครื่องวัดอุณหภูมิ-เจลล้างมือ ที่ด้านหน้าก่อนเข้าคูหา ซึ่งเจ้าหน้าที่และประชาชนต้องสวมใส่หน้ากากอนามัยตลอดเวลา
ทั้งนี้เมื่อเวลาประมาณ 10.46 น.  พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางมาใช้สิทธิเลือกตั้งผู้ว่าฯ กทม. โดยมีสิทธิเลือกตั้งที่เขต 1 หน่วยเลือกตั้งที่​ 13 พญาไท (บริเวณเต็นท์ใต้ทางด่วน ซอยประดิพัทธ์)​ รายชื่ออยู่อันดับที่ 161
พล.อ.ประยุทธ์​ กล่าวภายหลังหย่อนบัตรเลือกตั้งว่า ขอเชิญชวนผู้มีสิทธิ์เลือกตั้งออกมาใช้สิทธิ์ตามรัฐธรรมนูญ โดยวันนี้ตนมาทำหน้าที่ในฐานะประชาชนคนหนึ่ง และขอให้ประชาชนออกมาใช้สิทธิ์ให้มาก เพื่อช่วยกันดูแลบ้านเมือง ซึ่งทุกคนมีสิทธิหน้าที่หนึ่งเสียง หนึ่งสิทธิ์เหมือนกัน ถ้าอยากเห็นบ้านเมืองดีก็ออกมาเลือกตั้งก็แล้วกัน
โดยภายหลังการลงคะแนน นายกฯ ได้เดินทางกลับทันที ทั้งนี้ก่อนขึ้นรถช่างภาพได้ขอให้ยกมือเพื่อถ่ายรูป พล.อ.ประยุทธ์ กล่าวว่า “ไม่ได้ เลอะเทอะ ยังอยู่ระหว่างการเลือกตั้ง จะผิดกฎหมายต้องระมัดระวัง” 
ด้านพล.อ.ประวิตร วงษ์สุวรรณ รองนายกรัฐมนตรี และหัวหน้าพรรคพลังประชารัฐ เดินทางมาใช้สิทธิเลือกตั้งผู้ว่าฯกทม. และสมาชิกสภากรุงเทพมหานคร (ส.ก.) เป็นที่เรียบร้อยเมื่อเวลา 08.00 น. ที่หน่วยเลือกตั้งที่ 11 เต็นท์สวนวังทอง 1 ปากซอยลาดพร้าว 71 แขวงสะพาน 2 เขตวังทองหลาง กทม.
หลังจากนั้นพล.อ.ประวิตร ให้สัมภาษณ์ภายหลังจากการใช้สิทธิเลือกตั้งว่า คิดว่าภาพรวมการเลือกตั้งวันนี้จะมีความเรียบร้อยดี พร้อมทั้งนี้ขอให้ประชาชนทุกคนออกมาใช้สิทธิเลือกตั้ง เพื่อเป็นประชาธิปไตยอย่างเต็มที่ ตนอยากให้ทุกคนได้เลือกผู้ว่าฯกทม.และสมาชิก ส.ก.ด้วยตนเอง อยากเลือกใครก็เลือก
ขณะที่ พล.ต.อ.อัศวิน ขวัญเมือง ผู้สมัครรับเลือกตั้งผู้ว่าราชการกรุงเทพมหานคร เดินทางมาใช้สิทธิ์ลงคะแนนเลือกตั้งด้วยสีหน้ายิ้มแย้ม พร้อมกับนายพงศกร ขวัญเมือง บุตรชาย ที่หน่วยเลือกตั้งที่ 4 โรงเรียนเทพศิรินทร์ (โรงอาหาร) เขตป้อมปราบศัตรูพ่าย โดยทั้งคู่เดินทางมาถึงที่หน่วยเลือกตั้งในเวลาประมาณ 07.55 น. เมื่อใช้สิทธิ์เลือกตั้งเสร็จสิ้นได้เดินทางกลับบ้านทันที
รวมทั้ง คุณหญิงสุดารัตน์ เกยุราพันธุ์ ประธานพรรคไทยสร้างไทย เดินทางมาใช้สิทธิ์ลงคะแนนเลือกตั้ง ผู้ว่าฯ กทม. และ ส.ก.ที่หน่วยเลือกตั้งที่ 33 ณ เต็นท์บริเวณที่จอดรถ ธ.ไทยพาณิชย์ สาขาลาดพร้าว
คุณหญิงสุดารัตน์ กล่าวว่าการเลือกตั้งผู้ว่าราชการกรุงเทพมหานคร และสมาชิกกรุงเทพมหานครในครั้งนี้ มีความสำคัญ เพราะชาว กทม.จะได้ใช้สิทธิ์เลือกผู้ว่าฯ กทม. และส.ก.ที่ต้องการไปบริหารกรุงเทพมหานคร และรับใช้ชาว กทม.ได้อย่างแท้จริง หลังจากที่คน กทม.ไม่ได้ใช้สิทธิ์เลือกตั้งมานานหลายปี จากคณะยึดอำนาจรัฐประหาร พร้อมเชิญชวนให้ออกมาใช้สิทธิ์กันให้มากที่สุดในวันนี้